ქართველი კრიტიკოსების მოწონება დაიმსახურა პრემიერამ, რომელიც პირველ ოქტომბერს, ფესტივალის ფარგლებში, ,,სამეფო უბნის თეატრში“ გაიმართა. წარმოდგენისადმი ინტერესი განაპირობა პიესის ავტორმა და რეჟისორმა ნინო ხარატიშვილმა, რომელიც წლებია გერმანიაში ცხოვრობს და წარმატებულია. მისი შემოქმედებითი ბიოგრაფიიდან გაცნობებთ, რომ 1983 წელს თბილისში დაიბადა, 1995–97 წლებში სწავლობდა გერმანიაში, შემდეგ კი თბილისში დაბრუნდა და VI გიმნაზიის დამთავრების შემდეგ, თეატრალური ინსტიტუტის კინოდოკუმენტალისტიკის ფაკულტეტზე ჩააბარა. 2003 წლამდე გია ჭუბაბრიას ჯგუფში სწავლობდა. ამავე წელს ჩააბარა ჰამბურგის თეატრის აკადემიაში, დრამის რეჟისურის ფაკულტეტზე. 2005 წელს, მოკლემეტრაჟიანი ფილმით ,,მტრედები“, დიპლომი დაიცვა თბილისში, ხოლო 2007 წელს, ,,მედეას“ საკუთარი ვერსიით, თეატრის აკადემია დაამთავრა. 2006 წელს გაცვლითი პროგრამით იმყოფებოდა მოსკოვში, ,,გიტის“–ში. ჰამბურგში დაბრუნების შემდეგ კი, საკუთარი პიესის სცენაზე განხორციელებისთვის ბევრი იბრძოლა. საბოლოოდ, მისი პიესა, სახელწოდებით ,,Z“, ისეთი წარმატებული აღმოჩნდა, რომ რამდენიმე ფესტივალზე მიიწვიეს. სწორედ მაშინ მიიქცია გამომცემლობა ,,ფერლაგ დერ აუტპრენ“–ის ყურადღება, რომელთანაც ახლა კონტრაქტი აქვს გაფორმებული.